**Ministru kabineta rīkojuma projekta**

**“Grozījumi Ministru kabineta 2020. gada 6. novembra rīkojumā**

**Nr.655 “Par ārkārtējās situācijas izsludināšanu””**

**sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu”” (turpmāk – projekts) mērķis ir noteikt klātienes mācību procesa uzsākšanas nosacījumus 1.-12.klasei un pirmsskolas izglītības programmu īstenošanai, ņemot vērā reģionālo principu. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Projekts izstrādāts, pamatojoties uz Civilās aizsardzības un katastrofas pārvaldīšanas likuma [4. panta](https://likumi.lv/ta/id/313191#p4) pirmās daļas 1. punkta "e" apakšpunktu, likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" [4. pantu](https://likumi.lv/ta/id/255713-par-arkartejo-situaciju-un-iznemuma-stavokli#p4), [5. panta](https://likumi.lv/ta/id/255713-par-arkartejo-situaciju-un-iznemuma-stavokli#p5) pirmo daļu, [7.](https://likumi.lv/ta/id/255713-par-arkartejo-situaciju-un-iznemuma-stavokli#p7) panta 1. punktu un [8.](https://likumi.lv/ta/id/255713-par-arkartejo-situaciju-un-iznemuma-stavokli#p8) pantu, [Epidemioloģiskās drošības likuma](https://likumi.lv/ta/id/52951-epidemiologiskas-drosibas-likums) [3.](https://likumi.lv/ta/id/52951-epidemiologiskas-drosibas-likums#p3) panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Ministru kabinets 2021.gada 4. februārīatbalstīja Veselības ministrijas izstrādātoplānuCovid-19 drošības pasākumu mazināšanai pēc tā dēvētā luksofora principa (pieejams:** <https://www.vm.gov.lv/lv/jaunums/covid-19-drosibas-pasakumus-mazinas-saskana-ar-luksofora-principu>). Attiecīgajā Veselības ministrijas informatīvajā ziņojumā “Par Covid-19 izplatības risku novērtējumu un uz tiem balstītu lēmumu pieņemšanu par piesardzības un drošības pasākumu ieviešanu” (turpmāk – informatīvais ziņojums) (pieejams: <http://tap.mk.gov.lv/lv/mk/tap/?pid=40497735&mode=mk&date=2021-02-04>) norādīts, ka šobrīd piesardzības un drošības pasākumi tiek noteikti atbilstoši ļoti augsta Covid-19 riska izplatības līmenim, bet Covid-19 izplatībai samazinoties, var notikt pāreja uz zemāka riska fāzi, mazinot piesardzības un drošības pasākumus. Veselības ministrijas izstrādātā Covid-19 izplatības vadības risku stratēģija ir strikti balstīta uz epidemioloģisko situāciju un ieviesto piesardzības un drošības pasākuma efektivitātes novērtējumu. Kā norādīts informatīvajā ziņojumā, tad saslimstības rādītājs ir galvenais situāciju raksturojošais indikators, bet lēmumu pieņemšanu ietekmē arī citi papildu apstākļi, piemēram, vai saslimstības izmaiņas ir saistītas ar uzliesmojumu vienā lokālā iestādē, vai pieaug jaunatklāto gadījumu vidū jauno koronavīrusu paveidu īpatsvars, stacionāru noslodzes rādītāju (stacionāru gultu noslodze, Covid-19 gadījumu skaits ar smagu gaitu), nāves gadījumu dinamika, veikto Covid-19 testu skaits, pozitīvo testu īpatsvars no kopējā veikto testu skaita. Ņemot vērā minētos rādītājus un lemjot par piesardzības un drošības pasākumu mazināšanu, prioritāri ir jāveic pasākumi, lai uzlabotu izglītības pakalpojumu pieejamību bērniem (prioritāri jaunāka vecuma bērniem un sociālās atstumtības riskam pakļautiem bērniem). Veselības ministrijas informatīvajā ziņojumā secināts, ka saskaņā ar Slimību profilakses un kontroles centra kapacitāti, ne vairāk kā 200 gadījumu uz 100 000 iedzīvotāju jeb ne vairāk kā 270 jaunu gadījumu dienā var uzskatīt par tādu saslimstības rādītāju, kur visus gadījumus var izsekot un rūpīgi veikt epidemioloģisko izmeklēšanu. Tādēļ šis ir slieksnis, kad var sākt runāt par nelielu drošības pasākumu mazināšanu. Izglītības un zinātnes ministrijas ieskatā, ņemot vērā saslimstības rādītājus, t.i., 14 dienu kumulatīvo gadījumu skaitu uz 100 000 iedzīvotājiem, nosakot, ka iknedēļu ir jāveic izglītības iestādes klātienē nodarbināto iknedēļas testēšana, kā arī efektīvi ievērojot epidemioloģisko drošības pasākumu, var lemt par nelielu piesardzības un drošības pasākumu mazināšanu stabilizējoties epidemioloģiskajai situācijai un atjaunot klātienes mācības noteiktām klašu grupām skolēniem un individuālām konsultācijām skolas vecuma bērniem, kas pakļauti priekšlaicīgam mācību pārtraukšanas riskam, un izglītojamiem, kas šajā semestrī noslēdz izglītības ieguvi pamata un vidējā pakāpē vispārējā vai profesionālā izglītībā. Turpmākajā periodā, ja epidemioloģiskā situācija nepasliktinās un saslimstības rādītāji nepieaug, var lemt par klātienes mācību paplašināšanu skolas vecuma bērniem, ņemot vērā izglītības prioritātes (kā pirmā prioritāte – 12.klašu izglītošana klātienē, kam seko 7 – 9.klašu izglītošana klātienē).  Ar 2021.gada 8.februāri (2021.gada 5.februāra grozījumi Ministru kabineta 2020.gada 6.novembra rīkojumā Nr. 655 “Par ārkārtējās situācijas izsludināšanu”) ir atļautas individuālas konsultācijas izglītojamiem, kuri ir pakļauti priekšlaicīgas mācību pārtraukšanas riskam pamatizglītības un vidējās izglītības pakāpē, vispārējās izglītības programmu apguvē 12. klases izglītojamiem (tai skaitā starptautiskās izglītības programmas apguvi attiecīgajām klasēm atbilstošā izglītojamo vecuma grupā) un profesionālās izglītības programmu apguvē to grupu vai kursu izglītojamiem, kuriem 2021. gada pirmajā pusgadā paredzēts kārtot valsts pārbaudes darbus un iegūt atbilstošu profesionālo izglītību (pamatizglītības un vidējās izglītības pakāpē). Konsultācijas klātienē notiek tikai pēc pedagoga aicinājuma atbilstoši izglītības iestādē noteiktajai kārtībai (tai skaitā nosakot konsultāciju skaitu, ievērojot spēkā esošo tiesisko regulējumu), nodrošinot, ka izglītojamais nenonāk saskarsmē ar citiem izglītojamiem (tai skaitā ierodoties izglītības iestādē uz konsultāciju un dodoties prom). Konsultācijas laiks nepārsniedz 40 minūtes. Konsultācijas laikā pedagogs un izglītojamais lieto mutes un deguna aizsegu un ievēro divu metru distanci.  Ar grozījumiem tiek izteikts Ministru kabineta 2020. gada 6. novembra rīkojuma Nr. 655 “Par ārkārtējās situācijas izsludināšanu” (turpmāk – rīkojums Nr.655) 5.13.2.5. apakšpunkts citā redakcijā, lai noteiktu izņēmumu, kurā klātienes mācību process tiek īstenots tikai sociālās korekcijas izglītības iestādē "Naukšēni", kā arī speciālās izglītības programmas apguvē izglītojamiem ar garīgās attīstības traucējumiem, smagiem garīgās attīstības traucējumiem vai ar vairākiem smagiem attīstības traucējumiem pirmsskolas izglītības un pamatizglītības pakāpē speciālās izglītības iestādēs un izglītības iestāžu speciālās izglītības klasēs (grupās).  Ņemot vērā to, ka vismaz daļā klašu attālinātais mācību process visās izglītības iestādēs ilgst jau no 2020.gada 26.oktobra, Izglītības un zinātnes ministrija uzskata, ka izglītības iestāžu dibinātāji, konstatējot, ka saslimstības rādītāji attiecīgajā pašvaldībā, kurā atrodas izglītības iestāde, liecina, ka uz kārtējās kalendārās nedēļas ceturtdienu 14 dienu kumulatīvais Covid – 19 gadījumu skaits uz 100 000 iedzīvotāju nepārsniedz 400 vai 200, tad, efektīvi ievērojot epidemioloģiskās prasības, kā arī iknedēļu testējot izglītības iestādē nodarbinātos, ir pamats lemt par pakāpenisku mācību procesa īstenošanu klātienē attiecīgajās klašu grupās. Izglītības iestādes dibinātājam un izglītības iestādes vadītājam jāvērtē visu izglītojamo distancēšanās iespēju nodrošināšana. Ņemot vērā minēto, Izglītības un zinātnes ministrija piedāvā noteikt situācijas, pie kurām izglītības iestādes dibinātājs ir tiesīgs lemt par mācību procesa īstenošanu klātienē.  Ar projektu tiek papildināts rīkojums Nr.655 ar nosacījumiem, kuriem iestājoties, izglītības iestādes dibinātājs var pieņemt lēmumu par mācību procesa īstenošanu klātienē 1. – 12. klasēm. 1. – 3.klasē, ja Slimību profilakses un kontroles centra tīmekļvietnē publicētā informācija liecina, ka uz kārtējās kalendārās nedēļas ceturtdienu 14 dienu kumulatīvais Covid – 19 gadījumu skaits uz 100 000 iedzīvotāju konkrētās pašvaldības administratīvajā teritorijā, kurā atrodas izglītības iestāde, nepārsniedz 400;  1. – 6.klasē, ja Slimību profilakses un kontroles centra tīmekļvietnē publicētā informācija liecina, ka uz kārtējās kalendārās nedēļas ceturtdienu 14 dienu kumulatīvais Covid – 19 gadījumu skaits uz 100 000 iedzīvotāju konkrētās pašvaldības administratīvajā teritorijā, kurā atrodas izglītības iestāde, nepārsniedz 200;  7. – 12.klasē (primāri nodrošinot mācības 12.klases izglītojamiem), ja tiek izpildītas šā rīkojuma 5.13.2.12. apakšpunktā minētās prasības un izglītības iestādē var nodrošināt visu izglītojamo distancēšanās iespējas.  Turklāt izglītības iestādei ir jānodrošina epidemioloģiskās drošības prasības un jāveic izglītības iestādes klātienē nodarbināto iknedēļas testēšana.  Vērtējot, vai izglītības iestādē ir iespējams ievērot distancēšanās prasības, aprēķinam tiek pieņemts, ka vienam izglītojamam nepieciešams nodrošināt 3 m2 no mācību telpu platības. Šādā veidā, veicot aprēķinus atbilstoši Valsts izglītības informācijas sistēmā pieejamajiem datiem, Izglītības un zinātnes ministrija secina, ka, lai skolā varētu atgriezties visi 1. – 3.klašu izglītojamie, visu izglītības iestāžu telpu platība ir atbilstoša, lai nodrošinātu drošu mācību vidi.  Lai skolā varētu atgriezties visi 1. – 6.klašu izglītojamie, mācību telpu platība neatbilst 16 iestādēm, taču tas nenozīmē, ka nevar izpildīt šo normu, izmantojot gaiteņus, aktu zāli un sporta zāli. Līdz ar to var uzskatīt, ka iestādes var nodrošināt mācību procesu klātienē arī 1. – 6.klašu izglītojamiem.  Detalizēta informācija par izglītojamo skaitu un mācību telpu platību pa izglītības iestādēm ietverta šīs anotācijas pielikumā.  Ņemot vērā, ka sabiedriskais transports ir viens no epidemioloģiskā riska neaizsargātākajiem pārvietošanās līdzekļiem izglītojamiem, rīkojumā Nr.655 tiek noteikts, ka izglītības iestādes dibinātājam iespēju robežās ir jāveic nepieciešamie epidemioloģiskie drošības pasākumi, kas nodrošina izglītojamam iespēju nokļūt izglītības iestādē veselībai drošā veidā (piemēram, organizējot atsevišķu izglītojamo plūsmu sabiedriskajā transportā, ar privāto transportlīdzekli, ar kājām, ar izglītības iestādes autobusu).  2021.gada 9.-10.februārī, aptaujājot pašvaldības par iespējām nodrošināt izglītojamo nokļūšanu izglītības iestādēs, neizmantojot sabiedrisko transportu, atbildes sniegušas 114 pašvaldības. Pašvaldības tika aicinātas norādīt arī, cik izglītojamo izmanto sabiedrisko transportu. Atbildot uz šo jautājumu, vairākas pašvaldības skaidrojušas, ka atbildē norādītais skolēnu skaits ir aptuvens, jo, piemēram, novada teritorijā visiem izglītojamajiem vai izglītojamo grupām sabiedriskais transports ir bez maksas.  No atbildes sniegušajām:  - 26 pašvaldības norāda, ka var nodrošināt nokļūšanu skolā, neizmantojot sabiedrisko transportu;  - 28 norāda, ka nevar nodrošināt attiecīgajam skolēnu skaitam nokļūšanu izglītības iestādē, neizmantojot sabiedrisko transportu. (Novadu griezumā atšķirīgs skolēnu skaits, kam nav iespējams nodrošināt nokļūšanu izglītības iestādē, neizmantojot sabiedrisko transportu. Norādīta nepieciešamība pēc papildu skolu autobusiem);  - 60 pašvaldības norādījušas, ka daļēji varētu nodrošināt izglītojamo nokļūšanu skolā, neizmantojot sabiedrisko transportu. (Vairākas pašvaldības norādījušas kā pieņēmumu, ka, piemēram, vecāki ar personīgo transportu varētu atvest uz skolu daļu no izglītojamajiem, kas šobrīd izmanto sabiedrisko transportu. Tāpat arī pašvaldību atbildēs minēts, ka risinājumus varētu rast atsevišķām klašu grupām.)  No piecām pašvaldībām, kas norādītājā laikā aptaujā atbildes neiesniedza, 2019.gada beigās un 2020.gada sākumā ar Izglītības un zinātnes ministriju organizētajās sarunās viena pašvaldība norādījusi par sabiedriskā transporta izmantošanu skolēnu nokļūšanai izglītības iestādēs, bet pārējām četrām nav konkretizēts skolēnu pārvadājumu veicējs.  Atbilstoši Izglītības kvalitātes valsts dienesta rīcībā esošajai informācijai uz 15.02.2021.:  1) obligātie pretepidēmijas pasākumi ir spēkā 80 pirmskolas izglītības iestādēs, kurām no 01.09.2020. vismaz reizi bija noteikti obligāti pretepidēmijas pasākumi;  2) izglītības iestādēm noteikto obligāto pretepidēmijas pasākumu dēļ karantīnā atrodas 2169 izglītojamie, kuri apgūst pirmsskolas izglītības programmas;  3) mācību process tiek īstenots pilnībā attālināti 10 pirmsskolas izglītības iestādēs, 2 speciālās izglītības iestādēs un 1 vispārējās izglītības iestādē (tā speciālās izglītības klasēs).  Minētais grozījums ir izstrādāts ar mērķi, lai palielinoties saslimstības rādītājiem, izglītības iestādes nodrošinātu bērnu pirmsskolas izglītības programmas apguvi tiem bērniem, kuru likumiskie pārstāvji nevar strādāt attālināti un nevar nodrošināt bērna uzraudzību cita pieaugušā klātbūtnē, izglītības iestādei nodrošinot dežūrrežīmu.  Izglītības un zinātnes ministrija ir apkopojusi informāciju par situāciju ar klātienes mācībām sākumskolās Eiropas valstīs, kura liecina, ka, pastāvot 14 dienu kumulatīvajam saslimstības rādītājam uz 100 000 iedzīvotājiem līdz 200, klātienē mācības sākumskolās notiek šādās valstīs: Somijā, Grieķijā, Dānijā, Bulgārijā, Ungārijā, Rumānijā, Horvātijā, Polijā. Savukārt, pastāvot 14 dienu kumulatīvais saslimstības rādītājam uz 100 000 iedzīvotājiem līdz 400, klātienē mācības sākumskolās notiek šādās valstīs: Austrijā, Beļģijā, Itālijā, Nīderlandē, Luksemburgā, Zviedrijā, Maltā.  Latvijā uz 14.02.2021. 14 dienu kumulatīvajam saslimstības rādītājam uz 100 000 iedzīvotājiem līdz 200 (ieskaitot) ir 20 pašvaldībās: Alsungas, Ciblas, Dagdas, Dundagas, Durbes, Ērgļu, Ķeguma, Kuldīgas, Lielvārdes, Mālpils, Mērsraga, Naukšēnu, Neretas, Pāvilostas, Pļaviņu, Rucavas, Rūjienas, Salacgrīvas, Saulkrastu un Skrundas novados, tādējādi klātienē mācības varētu atsākties 49 vispārīgās izglītības iestāžu attiecīgās klašu grupās.  Latvijā uz 14.02.2021. 14 dienu kumulatīvais saslimstības rādītājs uz 100 000 iedzīvotājiem no 201 līdz 400 (ieskaitot) ir 36 pašvaldībās, tai skaitā Liepājas pilsētā, Ventspils pilsētā, Madonas, Talsu, Siguldas, Ogres, Krustpils, Kandavas novados, tādējādi mācības klātienē varētu atsākties 159 vispārējās izglītības iestāžu attiecīgās klašu grupās.  Lai izglītības iestādes un ēdināšanas pakalpojuma sniedzēji varētu sagatavot visu nepieciešamo attiecīgā pakalpojuma kvalitatīvai nodrošināšanai izglītojamiem, tad ar projektu tiek noteikts, ka mācību īstenošana klātienē uzsāk īstenot ar nākamās kalendārās nedēļas pirmdienu pēc lēmuma pieņemšanas.  Lai pakāpeniski nodrošinātu pāreju mācību procesa īstenošanai klātienē, kā arī to, ka izglītības iestādes dibinātājam ir jāvērtē izglītības iestādes gatavība mācību procesa īstenošanai klātienē, tad tiek noteikts, ka projekts spēkā stāsies ar 2021.gada 22.februāri. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu izstrādāja Izglītības un zinātnes ministrija. |
| 4. | Cita informācija | Projekts tiešā veidā attiecas uz izglītības un zinātnes politiku (vispārējās izglītības sistēma). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība kopumā, tostarp izglītības iestādes, kas īsteno pirmsskolas, pamatizglītības un vispārējās vidējās izglītības programmas, šo izglītības iestāžu dibinātāji, pedagogi, tehniskais personāls, izglītojamie, vecāki. |
| 2. | Tiesiskā regulējuma ietekme uz tautsaimniecību un administratīvo slogu | Covid – 19 infekcijas izplatību šobrīd nav iespējams prognozēt, tādēļ nav iespējams prognozēt projekta ietekmi uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekta tiesiskais regulējums atbilstības izmaksas neietekmē. |
| 5. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Saistītie tiesību aktu projekti | Tajos jautājumos, ko neregulē Ministru kabineta 2020. gada 6. novembra rīkojums Nr. 655 “Par ārkārtējās situācijas izsludināšanu”, darbojas Ministru kabineta 2020.gada 9.jūnija noteikumos Nr.360 “Epidemioloģiskās drošības prasības Covid-19 izplatības ierobežošanai” ietvertās normas. Atbilstoši Izglītības un zinātnes ministrijas ierosinājumam 2021.gada 4.februārī Ministru kabinetā tika pieņemti grozījumi Ministru kabineta 2020. gada 9. jūnija noteikumos Nr. 380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem”, lai speciālās izglītības iestāžu nodarbinātajiem tiktu nodrošināti SARS-CoV-2 antigēna noteikšanas testi, savukārt 2021. gada 11. februārī Ministru kabinetā tika pieņemti grozījumi minētajos noteikumos, lai cita starpā pirmsskolas izglītības iestāžu un citu izglītības iestāžu, kas īsteno pirmsskolas izglītības programmas, nodarbinātajiem tiktu nodrošināti SARS-CoV-2 antigēna noteikšanas testi, kā arī lai tiktu iegādāta papildu minēto testu rezerve izmantošanai citās izglītības iestādēs. |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Ņemot vērā to, ka projekts tiek virzīts steidzamības kārtībā, sabiedrības iesaiste projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības iestādes, kas īsteno pirmsskolas, pamatizglītības un vispārējās vidējās izglītības programmas, to dibinātāji, Izglītības kvalitātes valsts dienests, Izglītības un zinātnes ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekta izpilde notiks esošo pārvaldes funkciju ietvaros. Projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav. |

Izglītības un zinātnes ministre I.Šuplinska

Vizē:

Valsts sekretārs J. Volberts

Dambīte, 65804934

[daiga.dambite@izm.gov.lv](mailto:daiga.dambite@izm.gov.lv)